Polisieman hoor sy lot ná hy betoger doodskietArgieffoto. Die polisiebeampte en pa van twee wat daaraan skuldig bevind is dat hy ŉ tiener in 2013 tydens ŉ betoging in Durban doodgeskiet het, is Maandag in die Durban-landdroshof tot tien jaar tronkstraf gevonnis. Nqobile Nzuza (17), wat ten tyde van haar dood in matriek was, is in haar rug geskiet tydens ŉ betoging wat gewelddadig geraak het in Cato Crest, ŉ informele nedersetting wes van die Universiteit van KwaZulu-Natal se Howard Kollege-kampus. Die voorval het op 30 September 2013 plaasgevind tydens een van vele skermutselings tussen inwoners van die nedersetting en die polisie. Volgens Abahlali baseMjondolo (Abahlali), ŉ beweging wat homself as die grootste organisasie vir militante armes in ŉ post-apartheid Suid-Afrika beskryf, het Nzuza by die betoging wat deur Abahlali gelei is aangesluit om teen die “brutale aanvalle” en “onwettige uitsettings” in die omgewing te betoog. Phumlani Ndlovu, ŉ junior polisiebeampte ten tyde van die voorval, was vir die duur van die verhoor steeds deel van die polisiemag nadat hy tydens ŉ interne ondersoek vrygespreek is. Ndlovu het ontken dat hy Nzuza geskiet het ten spyte van ballistiese bewyse wat sy vuurwapen met die moord verbind het. Die hof het tydens die verhoor gehoor dat Ndlovu vir die eerste keer ooit sy wapen afgevuur het die dag waarop Nzuza geskiet is. Landdros Anand Maharaj het tydens die vonnisoplegging gesê die skietery is verstaanbaar, maar nie regverdigbaar nie. Die hof was volgepak met Abahlali-ondersteuners. “Tydens die verhoor het ŉ mens aanvanklik die idee gekry dat dit selfverdediging was. Ons het uitgevind daar was skote in die lug en skote na die grond geskiet. Jy kan nie sê iemand het uit selfverdediging opgetree as iemand in die rug geskiet is nie,” het Maharaj gesê. “Die bevinding wat ek moet maak is dat [Ndlovu] in die skare in geskiet het. Dit is die waarskynlikste. Hy het met verskillende weergawes vorendag gekom: dat hy in die lug in geskiet het en toe in die grond in, maar niemand wil aan my verduidelik hoe hierdie kind in die rug geskiet is nie,” het Maharaj gesê. Maharaj het gesê hoewel die betoging gewelddadig geraak het, was daar geen getuienis dat die tiener gewelddadig opgetree het nie en dat sy trouens probeer het om van die geweld weg te kom. Adv. William Nicholson, vir Ndlovu, het die skietery as ŉ “een-in-ŉ-miljoen” en ŉ “splitsekonde besluit” bestempel. Hy het aangevoer Ndlovu was in gevaar en het ŉ breukdeel van ŉ sekonde gehad om ŉ besluit te maak om sy lewe te red sonder om die geweld te vererger. “Die polisie het sy verweer dat hy in die grond ingeskiet het tydens die dissiplinêre verhoor aanvaar,” het Nicholson gesê. Maharaj wou nie ŉ verlenging van Ndlovu se borgtog toelaat nie. S’bu Zikode, die president en stigter van Abahlali, het aan African News Agency gesê hy is teleurgesteld dat Ndlovu minder as 15 jaar tronkstraf ontvang het en sy aansoek om verlof tot appèl toegestaan is. “Maar ons aanvaar en verwelkom die vonnis want die polisieman gaan nou in die tronk wees en uiteindelik sy werk en al sy voordele verloor,” het Zikode gesê. Zikode meen hierdie vonnis sal ŉ duidelike boodskap aan “hooligan” polisiebeamptes stuur wat “dink hulle kan agter die polisie wegkruip”. Volgens die KwaZulu-Natal se departement van menslike nedersettings vorm 569 informele nedersettings en 238 000 huishoudings deel van die eThekwini munisipaliteit. Die departement het aan ANA gesê dit sou sowat R42 miljard kos, sonder inflasie en uitsluitend enige verbeteringe aan die huidige behuisingstipologie, om vir al hierdie huishoudings skuilings te verskaf.